CCCLXXXIV.  Bona, possessiones privilegiaque Sanctae Mariae de Reno confirmat.   (Anno 1150, Maii 13.) [TROMBELLI,  Memorie storiche di Reno,  Append., 367.]
Author: Eugenius III

EUGENIUS episcopus, servus servorum Dei, dilectis filiis GUIDONI priori ecclesiae Beatae Mariae de Reno, ejusque fratribus tam praesentibus quam futuris regularem vitam professis, in perpetuum.

Religiosis desideriis dignum est facilem praebere consensum, ut fidelis devotio celerem sortiatur effectum. Eapropter, dilecti in Domino filii, praedecessorum nostrorum felicis memoriae PP. Innocentii et Lucii vestigiis inhaerentes, vestris justis postulationibus clementer annuimus et praefatam beatae Dei genitricis semperque virginis Mariae ecclesiam, in qua divino mancipati estis obsequio, sub beati Petri et nostra protectione suscipimus, et praesentis scripti privilegio communimus; in primis siquidem statuentes ut ordo canonicus secundum beati Augustini Regulam perpetuis ibi temporibus inviolabiliter conservetur; praeterea quascunque possessiones, quaecunque bona in praesentiarum juste et canonice possidetis, aut in futurum concessione pontificum, largitione regum, oblatione fidelium, seu aliis justis modis Deo propitio poteritis adipisci, firma vobis vestrisque successoribus et illibata permaneant; in quibus haec propriis duximus exprimenda vocabulis: ecclesiam Sancti Salvatoris in civitate Bononiensi; in Turicella ecclesiam Sancti Andreae, ecclesiam Sancti Domini justa bagnuna. Prohibemus quoque ut nullus fratrum post factam ibidem professionem absque prioris vel congregationis spontanea permissione ex eodem claustro audeat discedere; discedentem vero absque communi litterarum cautione nullus omnino suscipiat. Sed si aliquis ipsorum fratrum extra claustrum ausus fuerit sine praedicta licentia permanere, si secundo tertiove commonitus resipiscere forte contempserit, liceat priori ejusdem loci excommunicationis in ipsum tanquam in professum suum sententiam promulgare. Clericos vero sive laicos liberos saeculariter viventes ad conversionem suscipiendi absque alicujus contradictione facultatem liberam habeatis. Sane laborum vestrorum quos propriis manibus aut sumptibus colitis, sive de nutrimentis vestrorum animalium, nullus omnino a vobis decimas exigere praesumat. Oleum quoque sanctum, ordinationes clericorum qui ad sacros ordines fuerint promovendi, a dioecesano suscipiatis episcopo, siquidem catholicus fuerit, et gratiam atque communionem apostolicae sedis habuerit, et ea gratis et absque pravitate aliqua voluerit exhibere; alioquin liceat vobis catholicum quemcunque malueritis adire antistitem, qui nimirum nostra fultus auctoritate, quod postulatur, indulgeat. Obeunte vero te nunc ejusdem loci priore, vel tuorum quolibet successorum, nullus ibi qualibet subreptionis astutia, seu violentia praeponatur, nisi quem fratres communi consensu vel fratrum pars consilii sanioris secundum Dei timorem et beati Augustini Regulam providerint eligendum. Ad haec etiam adjicientes statuimus, ut nulli archiepiscopo, vel episcopo, aut alicui omnino personae fas sit in praedicta ecclesia Beatae Mariae exactionem facere, nec priori et fratribus gravamina irrogare. Sepulturam quoque ipsius loci liberam esse concedimus, ut eorum qui se illic sepeliri deliberaverint, devotioni et extremae voluntati, nisi forte exeommunicati vel interdicti sint, nullus obsistat, salva tamen justitia matricis Ecclesiae. Decernimus ergo ut nulli omnino hominum liceat ipsam ecclesiam temere perturbare aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus, sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. FAC MECUM, DOMINE, SIGNUM IN BONUM. Ego Hubaldus presbyt. cardin. tit. Sanctae Praxedis Ego Eugenius Catholicae Ecclesiae episcopus subscripsi. Ego Conradus Sabinensis episc. ss. Ego Imarus Tusculanus episc. ss. Ego Nicolaus Albanensis episc. ss. Ego Gregorius card. presbyt. tituli Calixti ss. ss. Ego Manfredus presbyt. cardinal. tit. Sanctae Sabinae ss. Ego Guido presbyt. card. tit. Pastoris ss. Ego Bernardus presbyt. cardin. tit. Sancti Clementis ss. Ego Hugo tit. in Lucina presb. card. ss. Ego Oddo diac. card. Sancti Georgii ad Velum Aureum ss. Ego Joannes Paparo presbyt. cardinal. Sancti Adriani ss. Ego Joannes diacon. cardin. Sanctae Mariae Novae ss. Datum Romae, apud Sanctum Petrum per manum Bosonis, sanctae Romanae Ecclesiae scriptoris, III Idus Maii, Indictione XIII, Incarnationis Dominicae anno 1150, pontificatus vero domni Eugenii III papae anno sexto.